કુડનકુલમ પ્રોજેક્ટનો આકરો વિરોધ કરનારી મોટાભાગની એનજીઓને અમેરિકાના ફોર્ડ ફાઉન્ડેશનનો સહયોગ હતો, તો બીજી તરફ આ પ્રોજેક્ટ ભારત અને રશિયાની સહિયારી ભાગીદારીથી આકાર લેવાનો હતો. આંતરરાષ્ટ્રીય સંબંધોની દૃષ્ટિએ આ વિરોધને શંકાની દૃષ્ટિએ જોવાઈ રહ્યો હતો. ફોર્ડ ફાઉન્ડેશન અમેરિકાની જાસૂસી સંસ્થા સીઆઈએના હાથા તરીકે કામ કરતું હોવાના આક્ષેપો તેના પર દરેક દાયકામાં થતા આવ્યા છે. ભારત જેવા ત્રીજા વિશ્વના દેશોના સામાજિક કાર્યકરો, એનજીઓ, બુદ્ધિજીવીઓ, પત્રકારો, સંશોધકો, મહિલા સંગઠનોને દાન આપવા માટે આ સંસ્થા જાણીતી છે. વર્ષ ૨૦૧૫ના એપ્રિલ મહિનામાં ભારત સરકારના ગૃહ મંત્રાલયે ગ્રીન પીસની નોંધણી રદ કરી હતી અને ફોર્ડ ફાઉન્ડેશનની કામગીરી પર દેખરેખની સૂચના આપી હતી.